苏轼
明日南禅和诗不到故重赋数珠篇以督之二首
未来不可招，已过那容遣。
中间现在心，一一风轮转。
自従一生二，巧历莫能衍。
不如袖手坐，六用都怀卷。
风雷生謦欬，万窍自号喘。
诗人思无邪，孟子内自反。
大珠分一月，细绠合两茧。
累然挂禅床，妙用夫岂浅。
朝来取饭化，乃是维摩遣。
全锋虽未露，半藏已曾转。
说有陋裴頠，谈无笑王衍。
看经聊尔耳，遮眼初不卷。
三咤故自醒，一吷何由喘。
请归视故椟，静夜珠当反。
安居三十年，古衲磨山茧。
持珠尚默坐，岂是功用浅。